હિમાલય પર્વતમાળાના ઉત્તુંગ શિખર માઉન્ટ એવરેસ્ટ પર જ્યારે દાળ-ભાતિયા, શુદ્ધ શાકાહારી ગુજરાતી યુવાન મેહુલ જોશીએ 16મી મેના રોજ સવારના 4-30 વાગ્યાના બ્રાહ્મ મુહૂર્તમાં પગ મૂક્યો ત્યારે એવરેસ્ટ શિખર બ્રાહ્મણ યુવાનના ચરણકમળથી બ્રહ્મમય થઈ ગયું હશે. તેને ગિરનારના સાવજની ગર્જના અને સોમનાથ મંદિરના ઘંટારવ સંભળાવા લાગ્યા હશે. હિંમતનગરના હિંમતવાન ગુજરાતી યુવાનના પગરવથી એવરેસ્ટને ગરબા ગાવાનું મન થઈ ગયું હશે. રાષ્ટ્રપિતા મહાત્મા ગાંધી, લોખંડી પુરુષ સરદાર વલ્લભભાઈ પટેલ, રાષ્ટ્રીય શાયર ઝવેરચંદ મેઘાણી, આદ્ય કવિ નરસિંહ મહેતા કેવા હશે? તેનો સાક્ષાત્કાર સૌપ્રથમ ગુજરાતી પર્વતારોહક તરીકે મેહુલને મળવાથી કર્યો હશે.